Guvernul aprobă o schemă de ajutor de stat pentru investiții de interes regional, de peste 50 de milioane de lei, a anunțat premierul Marcel Ciolacu, joi, în debutul ședinței de la Palatul Victoria.
Premierul a spus că "stimularea investițiilor" este elementul central al ședinței de Guvern de joi.
"Aprobăm o schemă de ajutor de stat pentru investiții de interes regional, de peste 50 de milioane de lei. Avem în vedere în special acele investiții cu impact social și economic, care dezvoltă comunități întregi, și vrem ca aceste investiții să coaguleze și IMM-urile locale, ca furnizori în aceste proiecte regionale", a declarat Marcel Ciolacu, care a anunțat investiții și la Metroul bucureștean.
"Tot la investiții am găsit o soluție care ne permite continuarea unor investiții mari de infrastructură în zona apă-canal. Salvăm, practic, proiecte de peste 6,7 miliarde de euro, acel program POIM apă, erau aferente perioadei 2014-2020, exercițiului financiar, se cheltuiseră mai puțin de o treime din bani și ar fi fost blocate sau preluate pe bugetul de stat", a continuat liderul social-democrat.
"Îl felicit pe domnul ministru că a reușit să le mutăm să le gestionăm prin Programul de Dezvoltare Durabilă 2021-2027. Astfel, sute de mii de români vor avea apă și canalizare, așa cum le-au promis alții înaintea noastră", a mai spus Marcel Ciolacu.